**Súťaž Dráma 2022 pozná mená finalistov.**

**|Bratislava, 3. mája 2023 | – 23. ročník súťaže Dráma je úspešne uzavretý.**

**Dráma 2022 – súťaž pôvodných dramatických textov v slovenskom a českom jazyku – bola vyhlásená 1. decembra 2022 a uzávierka súťaže bola 31. januára 2023.**

Organizátormi súťaže **DRÁMA 2022** boli **Divadelný ústav**, **Slovenské národné divadlo**, **Divadlo Jána Palárika** v Trnave, **Národné divadlo** Košice, **Divadlo Jozefa Gregora Tajovského** vo Zvolene a **Štúdio 12**, divadelná platforma Divadelného ústavu. Partnerom súťaže je **Rozhlas a televízia Slovenska – Rádio Devín**.

Do **23. ročníka súťaže Dráma 2022** bolo prijatých **46 súťažných dramatických textov**, z toho **26 dramatických textov v slovenskom a 20 textov v českom jazyku**.

Porota v tomto ročníku pracovala v nasledujúcom zložení: **Mário Drgoňa** (lektor dramaturgie Činohry Slovenského národného divadla a predseda poroty), **Marta Ljubková** (dramaturgička), **Lucia Mihálová** (umelecká šéfka Divadla Jána Palárika v Trnave), **Lukáš Kopas** (lektor dramaturgie Národného divadla Košice), **Barbora Cannerová** (lektorka dramaturgie Divadla Jozefa Gregora Tajovského vo Zvolene) a **Vladislava Fekete** (riaditeľka Divadelného ústavu).

Porota súťaže Dráma 2022 rozhodla nasledovne:

Finalistami tohto ročníka súťaže DRÁMA 2022 sú (v abecednom poradí):

* **Branislav Mazúch: *Šelijaké veci. Subštancie.***
* **Ondřej Novotný: *Můj otec byl Saturn***
* **Eva Prchalová, Tereza Marečková: *Žal-uzie***

Finálové texty budú prezentované vo forme scénického čítania na podujatí **Trojboj**, ktoré sa uskutoční **20. mája 2023 o 15.00 hod. v Modrom salóne Slovenského národného divadla v Bratislave**, v rámci festivalu Nová dráma/New Drama 2023.

Režisérom Trojboja bude tento rok etablovaný divadelný režisér a umelecký šéfDivadla Jozefa Gregora Tajovského vo Zvolene, **Peter Palik**.

Účinkovať budú profesionálni herci Divadla Jozefa Gregora Tajovského vo Zvolene.

Meno víťaza súťaže DRÁMA 2022 sa dozvieme **20. mája 2023** počas záverečného slávnostného odovzdávania festivalových ocenení v rámci festivalu Nová dráma/New Drama 2023. Počas tohto večera udelia svoje ceny aj **Činohra Slovenského národného divadla**, **Divadlo Jána Palárika** v Trnave, **Národné divadlo** Košice, **Divadlo Jozefa Gregora Tajovského** vo Zvolene**, Štúdio 12** a partner súťaže **Rádio Devín**.